Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 128

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tervező, plasztikai alkotó, konstruáló készsége. A tervező feladat tükrözze a tanuló gondolati tartalomnak megfelelő elemző, átíró, formaértelmező készségét, a szobrászat anyagairól, műfaji sajátosságairól, esztétikai törvényszerűségeiről megszerzett ismeretét. A plasztikai tárgyalkotó feladat megoldásában mutassa be a tanuló szobrászati technikákban elért jártasságát, tudását, művészi igényességét. 2.1. A szobrász műhelygyakorlat gyakorlati vizsga két részből tevődik össze: A) Rajzi, tervezési dokumentációval együtt benyújtott kész plasztikai tárgy vagy tárgyegyüttes. A benyújtott vizsgamunka – tanári irányítással – rajzi, tervezési munka alapján megvalósított alkotás, amely lehet: – mintázott vagy vésett dombormű, terrakottából vagy gipszből, 2006/62/II. szám – mintázott körplasztika, égetett agyagból vagy gipszből, festve vagy patinázva, – drótból, fából vagy egyéb szobrászati anyagokból készített plasztika, – épülethez készült szobrászati díszítőelem. A vizsgamunkát a továbbképző utolsó évfolyamának szorgalmi ideje alatt, a második félévben kell elkészíteni, és a művészeti záróvizsga napját megelőzően tíz nappal kell a tanulónak leadnia a vizsgát szervező intézménynek. B) A záróvizsga helyszínén, ideje alatt önállóan elkészített plasztika. Az intézmény által meghatározott szobrászati vizsgatárgy tervvázlat alapján, agyagból vagy egyéb szobrászati anyagból, szabadon választott mintázási, konstruálási technikával létrehozott alkotás, amely lehet: – mintázott plakett vagy dombormű meghatározott témára, – természeti tanulmány vagy illusztráció, – szobrászatban használatos mintázási, formálási eljárással készült körplasztika, – építészeti díszítőelem. 2.2. A szobrász műhelygyakorlat szóbeli vizsga tartalma: – a szobrászat anyagai, eszközei, műfajai, – szobrászati technikák és technológiák, – a szobrászat műfaji sajátosságai, – a szobrászat legjelentősebb alkotásai, alkotói, – a szobrászat stíluskorszakai, – a szobrászat és az építészet kapcsolata, – a magyar szobrászat jeles képviselői, – egészség- és környezetvédelmi alapismeretek.

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes